《秋鸿内阁试》
明代·林瀚

秋风起兮寒露瀼，碧云影里群翱翔。明月何处来潇湘，沧江万里天茫茫。

一声叫落芦花霜，南去河关道路长。游子思亲遥一方，泪痕为尔沾衣裳。

谁将锦瑟弹清商，回翔欲下寒汀旁。渐于磐陆仪羽良，肯随燕雀纷飞扬。

泽国秋深菰米香，何须更度衡山阳。水碧沙明网不张，漫惊渔父宵鸣榔。

鸿兮鸿兮动有常，凡鸟安敢相颉颃。知时去就能自量，往来不为传书忙，天北天南俱故乡。

作者简介：（1434—1519）明福建闽县人，字亨大。成化二年进士。授编修。正德时官南京兵部侍郎，条上时政十二事，因语涉近幸，多格不行。与守备中官不合，又裁抑内臣因进贡经南京者，为刘瑾所恨，谪浙江参政，致仕。瑾诛，复官。谥文安。有《文安公集》。